Depressieterugval Gevare - 7 rooi vlae wat op 'n depressieterugval kan duiWelstand
Tuis / 2016-gesond / 7 rooi vlae wat op 'n depressieterugval kan dui
7 rooi vlae wat op 'n depressieterugval kan dui
Donderdag | 22 September | 2016
Stefan de Clerk
Party mense ondervind major depressie net een keer, maar depressie kan chronies wees en weer en weer terugkeer. "Depressie-episodes kan met elke terugval ernstiger word en kan 'n chroniese distimie ('n knaende ligte depressie) word. In sommige gevalle kan dit selfs behandelingsweerstandig word," verduidelik Carey Bremridge, 'n kliniese sielkundige.
Daarom is dit belangrik om die tekens van 'n dreigende terugval raak te sien – let op na hierdie sewe:
Depressief, of treurig?
Normale treurigheid word gewoonlik veroorsaak deur 'n bepaalde gebeurtenis soos 'n verhouding wat beëindig word of die verlies van 'n familielid. As jy langer as twee weke elke dag treurig of wanhopig voel, en dit in jou daaglikse aktiwiteite inmeng, kan dit kliniese depressie wees.
Gespanne en geïrriteerd
Ongewone geïrriteerdheid en woede kan tekens van depressie wees. As jy gewoonlik taamlik bedaard is en jy merk op dat jy die afgelope tyd kort van draad is, jy twis met vriende en familie, jy verloor jou humeur oor klein dingetjies of jy sukkel om stres te hanteer, is jy dalk depressief.
Word 'n kluisenaar
Daar is 'n verskil tussen 'n gesonde mate van eensaamheid en onttrekking aan sosiale aktiwiteite omdat jy eenvoudig nie die energie het om tussen mense te wees en praatjies te maak nie. As jy vind dat jy ietwat soos 'n kluisenaar word, kan dit 'n teken wees dat jy depressief is.
Wanneer jy depressief is, lyk alles na te veel moeite. As jy te moeg of swak begin voel om eenvoudige dinge te doen soos om aan te trek, te stort of selfs net uit die bed te klim, moet die alarm begin lui dat dit dalk 'n terugval in depressie is.
Niks is meer pret nie
As jy agterkom dat jy belangstelling verloor in stokperdjies of aktiwiteite waaroor jy voorheen mal was, is daar 'n sterk moontlikheid dat jy depressief is. Dit is natuurlik dat 'n mens se belangstelling in aktiwiteite sal wissel, maar as jou verlies van belangstelling langer as twee weke duur, moet jy 'n dokter of terapeut besoek.
Skielike verandering in jou gewig
'n Skielike verandering in aptyt of gewig, selfs terwyl jy jou dieet of oefenroetine voortsit, kan 'n teken van depressie wees. Depressie beweeg gewoonlik tussen twee uiterstes van die skaal – mense vergeet om te eet of eet te min, of hulle eet te veel of begaan eetvergryping.
Jou liggaam sê gewoonlik vir jou as daar fout is iewers, selfs wat jou geestesgesondheid betref. As jy gedurig hoofpyn, maagpyn of ander pyn kry om geen klaarblyklike rede nie, of as 'n kwaal ondanks behandeling nie opklaar nie, kan dit 'n teken wees dat jy depressief is.